Die Christen se Reis na die Ewigheid – deur John Bunyan | WoordVerspreiding
Die Christen se Reis na die Ewigheid – deur John Bunyan
Ds. Solly Ozrovech oor Die Christen se Reis na die Ewigheid: Een van Woordverspreiding se nuutste boeke is: Die Christen se Reis na die Ewigheid. Dis 'n vrye vertaling van John Bunyan se Pilgrim's Progress. Naas die Bybel is dit die mees gelese boek in die Christelike geskiedenis en nou is dit beskikbaar vir elke Afrikaanse Christen-leser wat sy Christenskap ernstig opneem. Mag die Here voortgaan om hierdie werk van Woordverspreiding ryklik te seën in die lewe van elke leser.
Die Christen se reis na die ewigheid
Het 'n boek wat vir die eerste keer in 1678 gepbuliseer is, nog waarde in ons tyd?
As mens kyk na hierdie boek se ongelooflike gewildheid, vandag nog, moet die antwoord ja wees. Die boek was in die vorige eeu die mees gelese boek in Engels, naas die Bybel. Dit is ook die boek wat in die meeste tale vertaal is. Nou is daar 'n nuwe vertaling in Afrikaans.
Josef Coetzee, die vertaler, gee die volgende redes aan waarom die boek soveel waarde het vir mense in ons tyd. Opsommenderwys is dit soos volg: Die boek beeld op 'n treffende wyse die geestelike reis van die ware Christen uit. Dit bied aantreklike beelde en interessante situasies wat mens help om Christelike begrippe beter te begryp. Verder wys dit die verskil tussen ware en vals gelowiges duidelik uit. En laastens bied die tema vertroosting vir die Chistelike leser – dit handel oor die volharding van die gelowiges.
Hierdie boek is 'n boeiende allegorie van 'n Christen se reis deur die lewe, van sy bekering tot sy sterwe. Die karakter deur wie se oë die vertelling gesien word, se naam is dan ook Christen. Hy kom gevare en belewenisse teë wat ooreenstem met die dinge wat enige Christen in die lewe teëkom.
In Hoofstuk 1 droom Christen van 'n man wat moedeloos is om dat hy gelees het dat 'n vuur uit die hemel gaan kom en sy stad gaan verbrand. Hy knoop 'n gesprek aan met Evangelis en Jabroer. Evangelis dui vir hom die weg tot redding aan, maar Hardkoppig wil niks daarvan weet nie. Die name van die karakters beskryf presies met watter tipe mens Christen te doen kry.
Josef Coetzee het daarin geslaag om die boek vir 'n moderne leser besonder toeganklik te maak deur die soort taal wat hy gebruik.
In die oorspronklike Engels begin die boek so: "As I walked through the wilderness of this world, I lightedon a certain place where was a Den , and I laid me down in that
place to sleep: and, as I slept, I dreamed a dream."
Hier is die vertaling: "Omdat ek so deel is van die geswoeg en gespartel van die lewe moes ek eendag 'n tydjie afknyp om te rus. Ek het aan die slaap geraak en gedroom."
"Die Christen se reis na die ewigheid" in in hierdie Afrikaanse weergawe onderhoudend en kan van groot waarde wees vir die ondersoekende Christen.
SKU: ISBN 978-0-958-46221-6 Categories: Afrikaanse Boeke, Alle Boeke, Geestelike Groei, Redakteurs Keuse
Ek wens ek het die boek vroeër in my lewe gelees
… drie keer deurgelees
… met groot sukses gebruik in ons huisgodsdiens
toepas in ons lewens
… hierdie boek se ongelooflike gewildheid, vandag nog
Dit klink of die boek oorspronklik in Afrikaans geskryf is!
Nommer een Christelike topverkoper oor die eeue – The Pigrim's Progress is meer gedruk, gelees en vertaal as enige ander boek naas die Bybel. Beleef jou eie reis na die Hemelse Jerusalem.
John Bunyan is in 1628 in Engeland gebore en deur sy vrou na die Here gelei. Hy het gou hierna begin preek en is daarvoor in die tronk gegooi. Hierdie boek is gedurende daardie 12 jaar in die tronk geskryf.
• Duisende mense getuig dat The Pilgrim's Progress hul lewens permanent verander het! Inhoud • Die geestelike lewe van die Christen • Toon die verskil tussen ware en valse gelowiges duidelik aan • Die versoekings wat Christene teenkom • Behandel die volharding van gelowiges uitstekend • Die voor- en "nadele" van Christenskap
Ook beskikbaar in Engels: Pilgrims Progress
Publication Edition 4
Beskikbaar in Afrikaans Ja
Available in English Yes
Bunyan gee enkele bruikbare sleutels vir die leesbenadering en verstaan van Die Christen se Reis na die Ewigheid in sy slot: "Die gevolgtrekking".
In "Die gevolgtrekking" word Die Christen se Reis na die Ewigheid 'n droom genoem (dus word afstand geskep) en sê vir die leser onder meer die volgende: 'Sorg dat jy die kern van die droom verstaan!' asook 'As jy vuilgoed vind, gooi dit weg, maar behou ten alle tye die goud. … Sal jy 'n appel weggooi oor sy stronk?' Hy doen dus 'n beroep op sy leser se onderskeidingsvermoë om die koring van die kaf te skei en nie die baba saam met die badwater uit te gooi nie.
Met dit in gedagte kan die leser Bunyan dan sy kultuurhistories-teologiese hebbelikhede vergewe, want hy skryf vanuit sý konteks. Só verwys hy, byvoorbeeld, net twee maal regstreeks na die Heilige Gees en dié se werking (bl.73 en 112), terwyl die ganse reis onder die leiding van die Heilige Gees staan! In Bunyan se tyd is die Heilige Gees erger afgeskeep.
Die (moderne Christen-) leser is ook nie blind vir die histories-teologiese 'kaf en badwater' waar die allegoriese karakter CHRISTEN sommige karakters skynbaar liefdeloos veroordeel.
Die waarde van die 'droom' lê in die feit dat CHRISTEN se reis op hierdie punt en andersins juis inderdaad ook die reis is van elkeen wat die gawe van geloof ontvang het. Soos Jesus ook belowe het, sal die Jesus-navolger dit op sy reis deur hierdie lewe moeilik hê, sál hy of sy struikel, al het Jesus dié wêreld reeds finaal oorwin. Moeilikheid en struikeling vergesel die Jesus-gelowige tot met sy aardse dood, want dit is duidelik nodig om 'n mens gedurig te herinner aan jou eie onvolmaaktheid, jou tot nederigheid te stem, en bowenal jou te herinner aan jou volkome afhanklikheid van die onbegryplike maar altyd voldoende genade van God.
Op literêre vlak begin die boek hoog, dan in 'n paar hoofstukke wat lyk of hulle later ontstaan het, en eindig dan in die laaste hoofstuk weer op hoë vlak.
As vertaling munt die boek uit. Die Afrikaans is gemaklik-idiomaties. Dit klink of die boek oorspronklik in Afrikaans geskryf is!
Moet jy dié boek lees? Ja. Ons is almal steeds op reis en moet steeds diéselfde soort (geloofstoetsenden en –versterkende) gevare trotseer. Al het dié boek die eerste maal in 1678 vir 1678-lesers verskyn en is hy later verander, bygeskryf, aangepas, is die boek steeds geldig …
Hierdie verhaal van John Bunyan is die boek wat naas die Bybel in die meeste tale ter wêreld vertaal is – die verhaal van die man Christen se reis na die Nuwe Jerusalem en die vreemde ondervindinge op hierdie reis.
Deur die eeue heen het dit die belangstelling en verbeelding van mense uit alle kringe van die samelewing aangegryp vanweë die meeslepende interessantheid van die verhaal en die vermoë van die skrywer om sy karakters soos gewone mense te laat praat. Dít ten spyte daarvan dat hulle eintlik tipies is, soos in die ou Moraliteitspele aangetref is. Eintlik was dit nie Bunyan se doel om 'n roman te skryf nie – trouens, hierdie verhaal verskyn reeds byna honderd jaar voor die die eerste erkende Engelse roman, Pamela deur Richardson, in 1740 verskyn. Dis egter 'n preek in die vorm van 'n allegorie — tog het dit 'n sekere standaard gestel vir die skrywers wat na hom sou kom, en beklee 'n unieke plek in die letterkunde.
Dit is moeilik om te sê of Bunyan deur enige ander boek as net die Bybel beïnvloed is; tog het dit iets gemeen met 'n avontuurlike roman waarin die hooffiguur 'n reis onderneem waarop hy allerlei ondervindinge beleef. By Bunyan gaan dit egter om 'n besondere reis – die reis van die mens op aarde van sy bekering af totdat hy sterf en die Ewige Geluksaligheid binnegaan.
Nog nooit tevore is sulke natuurlike dialoog in die Engelse taal gebruik nie, en dit is duidelik dat Bunyan die mens fyn kon waarneem. Tog is die verhaal nie net uit blote waarneming gebore nie, maar 'n mens kry die indruk dat dit by hom 'n werklike, persoonlike belewenis was. Hy sien homself in elkeen van sy karakters, maar as 't ware op 'n afstand, nadat hy reeds tot geestelike volwassenheid gekom het. Hy is self Christen wat op negentienjarige leeftyd die pelgrimstog van 'n sondige lewe na die nuwe lewe aandurf. Maar as volwasse man van byna vyftig is hy ook Evangelis, die prediker en wegwyser vir Christen. Hy is Getrou, die man wat moes ly vanweë sy geestelike oortuigings. Vir hom was die na-Puriteinse tydperk van verwêreldliking onder Karel II die Ydelheidskermis waarin Christen en Getrou op hul reis beland. Ook in die minder belangrike karakters beeld hy iets van homself uit. Dink maar aan die man in die huis van Verklaarder, wat die sonde teen die Heilige Gees gepleeg het en reken dat hy vir altyd verlore is. Bunyan het ook hierdie ondervinding gehad soos wat hy in sy outobiografie Grace Abounding vertel.
Maar hy skryf eers nadat hy alles ondervind en deurworstel het en self berusting gevind het. En omdat hy homself distansieer, is Die Christen se Reis meer as 'n bloot didaktiese stuk prosa; dit is die innige, opregte belewenis van elkeen wat die nou pad bewandel. Dis 'n allegorie, maar ook méér as 'n allegorie, want die mense is werklike mense en praat soos mense. Dit is 'n verhaal, universeel en van alle tye, wat sal bly lewe omdat die mens se lewe altyd 'n reis sal bly met soortgelyke geestelike ervaringe as Bunyan se Christen!